b'\n_START_ARTICLE_\nLaktoferin\n_START_SECTION_\nGenetika in struktura\n_START_PARAGRAPH_\nGen za laktoferin se nahaja na 3. kromosomu na q kraku._NEWLINE_Laktoferin pripada dru\xc5\xbeini transferinov, kamor spadajo npr. transferin, metalotransferin in ovotransferin. Laktoferin je enojen polipeptid, sestavljen iz 703 aminokislin, ki je zvit v dve globularni strukturi, natan\xc4\x8dneje v \xc5\xa1tiri identi\xc4\x8dne domene, pri \xc4\x8demer po dve domeni skupaj obdajata eden \xc5\xbeelezov ion v feri obliki (Fe\xc2\xb3\xe2\x81\xba). Je tudi glikoprotein z izoelektri\xc4\x8dno to\xc4\x8dko okoli 8,7. Laktoferin v \xc4\x8dlove\xc5\xa1kem mleku vsebuje dva poli-N-acetil-laktozaminska glikana, ki pa sta sestavljena iz siali\xc4\x8dne kisline (N-acetilnevraminska kislina), fukoze in galaktoze._NEWLINE_Tako kot transferin je transportni protein za \xc5\xbeelezove ione ter obstaja v dveh oblikah, in sicer kot hololaktoferin, ki je nasi\xc4\x8den z Fe\xc2\xb3\xe2\x81\xba, molekulska masa pa zna\xc5\xa1a okoli 80 kDa, ter kot apolaktoferin brez vezanih ionov z molekulsko maso okoli 75 kDa. Za vezavo Fe\xc2\xb3\xe2\x81\xba je potrebna so\xc4\x8dasna vezava dveh bikarbonatnih anionov. Poleg \xc5\xbeeleza lahko ve\xc5\xbee tudi baker (Cu), cink (Zn), mangan (Mn), galij (Ga) in verjetno tudi vanadij (V).\n_START_SECTION_\nFunkcije\n_START_PARAGRAPH_\nNajbolj znana funkcija laktoferina je protimikrobna za\xc5\xa1\xc4\x8dita. Njegovi bakteriostati\xc4\x8dni u\xc4\x8dinki deloma izhajajo zaradi velike afinitete za Fe\xc2\xb3\xe2\x81\xba ione, s \xc4\x8demer inhibira proliferacijo bakterij. Ima tudi baktericidni u\xc4\x8dinek (uni\xc4\x8duje bakterije), in sicer deloma preko vgradnje v zunanjo membrano bakterij in posledi\xc4\x8dno njenega uni\xc4\x8denja. Preko proteoliti\xc4\x8dne cepitve na N-terminalni regiji nastane derivat laktoferina, imenovan laktofericin B, ki ima 7-krat mo\xc4\x8dnej\xc5\xa1i baktericidni potencial in u\xc4\x8dinkuje na \xc5\xa1iroki spekter bakterij. Deluje tudi na nekatere vrste gliv (npr. Candida albicans) in virusov._NEWLINE_Domnevano je, da sodeluje tudi pri presnovi (metabolizmu) \xc5\xbeeleza in deluje kot antikoagulant (proti strjevanju krvi).\n_START_SECTION_\nKlini\xc4\x8dni pomen\n_START_PARAGRAPH_\nKlini\xc4\x8dni pomen laktoferina je predvsem diagnosti\xc4\x8den ali prognosti\xc4\x8den, pri \xc4\x8demer se v laboratorijskih preiskavah meri koli\xc4\x8dine plazemskega laktoferina, ki ga izlo\xc4\x8dajo nevtrofilci. Tako se lahko z dokaj veliko verjetnostjo diagnosticira kroni\xc4\x8dno mieloidno levkemijo, granulocitno levkemijo, kroni\xc4\x8dni pankreatitis, cisti\xc4\x8dno fibrozo, septikemijo, kongenitalno aplazijo, shizofrenijo, vnetje sklepov (artritis) in degeneracijo hrustanca, psoriazo ter revmatoidni artritis.'